Document ID: 32014D0429

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 24ης Ιουνίου 2014
σχετικά με τη θέση που καλείται να λάβει η Ευρωπαϊκή Ένωση στο συμβούλιο σύνδεσης που συγκροτήθηκε με τη συμφωνία σύνδεσης της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου, όσον αφορά την έγκριση απόφασης του συμβουλίου σύνδεσης για να περιληφθούν στο παράρτημα XVIII οι οικείες γεωγραφικές ενδείξεις που έχουν τεθεί υπό προστασία στο έδαφος των συμβαλλόμενων μερών
(2014/429/EΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Η συμφωνία σύνδεσης μεταξύ της Ευρωπαϊκής Ένωσης και των κρατών μελών της αφενός, και της Κεντρικής Αμερικής αφετέρου (εφεξής «η συμφωνία») (1) μονογραφήθηκε στις 22 Μαρτίου 2011 και υπεγράφη στις 29 Ιουνίου 2012.
(2)
Δυνάμει του άρθρου 353 παράγραφος 4, η συμφωνία ισχύει προσωρινά από την 1η Αυγούστου 2013 όσον αφορά τη Νικαράγουα, την Ονδούρα και τον Παναμά, από την 1η Οκτωβρίου 2013όσον αφορά το Ελ Σαλβαδόρ και την Κόστα Ρίκα και από την 1η Δεκεμβρίου 2013 όσον αφορά τη Γουατεμάλα.
(3)
Σύμφωνα με το άρθρο 353 παράγραφος 5 της συμφωνίας, κάθε συμβαλλόμενο μέρος έχει ικανοποιήσει τις απαιτήσεις που θεσπίζονται στο άρθρο 244 και στο άρθρο 245 παράγραφος 1 στοιχεία α) και β), που σχετίζονται με την εφαρμογή της νομοθεσίας για τις γεωγραφικές ενδείξεις και την καταχώριση και προστασία των οικείων γεωγραφικών ενδείξεων που απαριθμούνται στο παράρτημα XVII της συμφωνίας.
(4)
Με το άρθρο 4 της συμφωνίας συστήνεται συμβούλιο σύνδεσης, το οποίο, μεταξύ άλλων, εποπτεύει την εκπλήρωση των στόχων της συμφωνίας και επιβλέπει την εφαρμογή της.
(5)
Σύμφωνα με το άρθρο 245 παράγραφος 2 της συμφωνίας, κατά την πρώτη συνεδρίασή του, το συμβούλιο σύνδεσης θα εκδώσει απόφαση που θα περιλαμβάνει στο παράρτημα XVIII («Προστατευόμενες γεωγραφικές ενδείξεις») όλες τις ονομασίες από το παράρτημα XVII («Κατάλογος ονομασιών για τις οποίες μπορεί να υποβληθεί αίτηση για προστασία ως γεωγραφικές ενδείξεις στο έδαφος των συμβαλλόμενων μερών») που έχουν τεθεί υπό προστασία ως γεωγραφικές ενδείξεις μετά την επιτυχή εξέτασή τους από τις αρμόδιες εθνικές ή περιφερειακές αρχές των συμβαλλομένων μερών («απόφαση του Συμβουλίου Σύνδεσης»).
(6)
Η απόφαση του συμβουλίου σύνδεσης αφορά επίσης πρόσθετες γεωγραφικές ενδείξεις από την Κεντρική Αμερική, που αναφέρονται στην κοινή δήλωση η οποία επισυνάπτεται στη συμφωνία, «Ονομασίες για τις οποίες έχει υποβληθεί αίτηση καταχώρισης ως γεωγραφικές ενδείξεις σε Δημοκρατία του συμβαλλόμενου μέρους Κεντρική Αμερική», εφόσον έχουν καταχωριστεί επιτυχώς ως γεωγραφικές ενδείξεις στο συμβαλλόμενο μέρος προέλευσης και στη συνέχεια έχουν εξεταστεί επιτυχώς από την αρμόδια αρχή της Ευρωπαϊκής Ένωσης.
(7)
Οι ενστάσεις που διατυπώθηκαν κατά της καταχώρισης του προϊόντος «Banano de Costa Rica» στην Ευρωπαϊκή Ένωση έχουν απορριφθεί είτε επειδή δεν συμμορφώνονται με τα κριτήρια που καθορίστηκαν στη δημόσια διαβούλευση είτε επειδή, όταν είναι παραδεκτές, δεν είναι βάσιμες. Καμία άλλη ένσταση δεν υποβλήθηκε στο πλαίσιο της παρούσας δημόσιας διαβούλευσης.
(8)
Είναι αναγκαίο να θεσπιστεί η θέση που πρέπει να λάβει η Ευρωπαϊκή Ένωση στο συμβούλιο σύνδεσης όσον αφορά τις γεωγραφικές ενδείξεις που πρέπει να εισαχθούν στο παράρτημα XVIII της συμφωνίας. Η θέση της Ένωσης πρέπει να βασιστεί στο επισυναπτόμενο σχέδιο απόφασης.
(9)
Η θέση της Ένωσης θα πρέπει συνεπώς να βασιστεί στο επισυναπτόμενο σχέδιο απόφασης του συμβουλίου σύνδεσης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση που καλείται να λάβει η Ευρωπαϊκή Ένωση στο πλαίσιο του συμβουλίου σύνδεσης που συγκροτήθηκε με το άρθρο 4 της συμφωνίας σύνδεσης της Ευρωπαϊκής Ένωσης και των κρατών μελών της, αφενός, και της Κεντρικής Αμερικής, αφετέρου, όσον αφορά τις γεωγραφικές ενδείξεις που πρέπει να περιληφθούν στο παράρτημα XVIII τμήμα Α και τμήμα Β της συμφωνίας, βασίζεται στο σχέδιο απόφασης του συμβουλίου σύνδεσης το οποίο επισυνάπτεται στην παρούσα απόφαση.
Μπορούν να συμφωνηθούν ελάσσονες τεχνικές αλλαγές στο σχέδιο απόφασης του συμβουλίου σύνδεσης από τους εκπροσώπους της Ένωσης στο συμβούλιο σύνδεσης, χωρίς περαιτέρω απόφαση του Συμβουλίου.
Άρθρο 2
Μετά την έκδοσή της, η απόφαση του συμβουλίου σύνδεσης δημοσιεύεται στην Επίσημη Εφημερίδα της Ευρωπαϊκής Ένωσης.
Άρθρο 3
Η παρούσα απόφαση αρχίζει να ισχύει την ημέρα της έκδοσής της.
Λουξεμβούγο, 24 Ιουνίου 2014.

Labels: 3
18
15
5